L-UE tappoġġa soluzzjoni demokratika għall-kriżi fil-Venezwela Fil-25 ta' Ġunju 2018, il-Kunsill iddeċieda li jqiegħed 11-il individwu b'pożizzjonijiet uffiċjali taħt miżuri restrittivi. Il-persuni elenkati huma responsabbli għal ksur tad-drittijiet tal-bniedem u li dgħajfu d-demokrazija u l-istat tad-dritt fil-Venezwela. Il-miżuri jinkludu projbizzjoni fuq l-ivvjaġġar u ffriżar tal-assi. Din id-deċiżjoni hija riżultat dirett tal-konklużjonijiet tal-Kunsill adottati fit-28 ta' Mejju 2018, li appellaw għal miżuri restrittivi addizzjonali mmirati u reversibbli li ma jagħmlux ħsara lill-poplu tal-Venezwela bi tweġiba għall-elezzjonijiet presidenzjali reċenti li saru fil-Venezwela. Kif indikat fil-konklużjonijiet, l-elezzjonijiet li saru fil-Venezwela fl-20 ta' Mejju 2018 la kienu liberi u lanqas ġusti u l-eżitu tagħhom ma kellu ebda kredibbiltà peress li l-proċess elettorali ma pprovdiex il-garanziji neċessarji biex dawn ikunu inklużivi u demokratiċi. F'dan l-isfond, l- UE appellat ukoll biex isiru elezzjonijiet presidenzjali ġodda f'konformità ma' standards demokratiċi rikonoxxuti f'livell internazzjonali u l-ordni kostituzzjonali tal-Venezwela. Fl-istess okkażjoni, l-UE tenniet ukoll il-ħtieġa li jkunu rispettati l-istituzzjonijiet kollha eletti demokratikament, b'mod partikolari l-Assemblea Nazzjonali, li jinħelsu l-priġunieri politiċi kollha u li jkunu rispettati l-prinċipji demokratiċi, l-istat tad-dritt u d-drittijiet tal-bniedem. Dawn jibqgħu punti essenzjali li skonthom l-UE ser tadatta l-politika tagħha. Fid-dawl tas-sitwazzjoni fil-Venezwela, l-għadd totali ta' persuni soġġetti għal sanzjonijiet jitla' għal 18 , b'riżultat tad-deċiżjoni tal-lum. Fit-22 ta' Jannar 2018, il-Kunsill elenka għall-ewwel darba 7 uffiċjali Venezweljani involuti fin-nuqqas ta' rispett tal-prinċipji demokratiċi jew l-istat tad-dritt kif ukoll fil-ksur tad-drittijiet tal-bniedem. Il-miżuri restrittivi għandhom l-għan li jgħinu fit-trawwim ta' soluzzjonijiet kondiviżi demokratiċi li jistgħu jġibu stabbiltà politika fil-pajjiż u jippermettulu jindirizza l-ħtiġijiet urġenti tal-popolazzjoni. L-atti legali, inkluż l-ismijiet ta' dawk ikkonċernati, kienu ppubblikati f'Il-Ġurnal Uffiċjali fil-25 ta' Ġunju 2018. Konklużjonijiet tal-Kunsill dwar il-Venezwela, (stqarrija għall-istampa, 28/05/2018) Dikjarazzjoni mir-Rappreżentant Għoli f'isem l-UE dwar l-elezzjonijiet presidenzjali u reġjonali fil-Venezwela, (stqarrija għall-istampa, 22/05/2018) Delegazzjoni tal-Unjoni Ewropea għall-Venezwela Ara l-paġna tal-laqgħa